Document ID: 32014R0190

REGOLAMENT TA’ IMPLIMENTAZZJONI TAL-KUNSILL (UE) Nru 190/2014
tal-24 ta’ Frar 2014
li jemenda r-Regolament ta’ Implimentazzjoni (UE) Nru 461/2013 li jimponi dazju kumpensatorju definittiv fuq l-importazzjonijiet ta’ ċertu polietilentereftalat (PET) li joriġina mill-Indja wara reviżjoni ta’ skadenza skont l-Artikolu 18 tar-Regolament (KE) Nru 597/2009
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (KE) Nru 597/2009 tal-11 ta’ Ġunju 2009 dwar il-protezzjoni kontra importazzjonijiet ssussidjati minn pajjiżi li mhumiex membri tal-Komunità Ewropea (1) (“ir-Regolament bażiku”), u b’mod partikolari l-Artikolu 13 tiegħu,
Wara li kkunsidra l-proposta mill-Kummissjoni Ewropea wara konsultazzjoni mal-Kumitat Konsultattiv,
Billi:
A. PROĊEDURA PREĊEDENTI
(1)
Permezz tar-Regolament (KE) Nru 2603/2000 (2), il-Kunsill impona miżuri kumpensatorji fuq importazzjonijiet ta’ polietilentereftalat (PET) li joriġina mill-Indja. Konsegwentement għal reviżjoni ta’ skadenza, dawk il-miżuri ġew miżmuma fis-seħħ l-aħħar mir-Regolament ta’ Implimentazzjoni tal-Kunsill (UE) Nru 461/2013 (3).
(2)
Permezz tar-Regolament (KE) Nru 2604/2000 (4), il-Kunsill impona miżuri anti-dumping fuq importazzjonijiet ta’ PET li joriġina mill-Indja. Konsegwentement għal reviżjoni ta’ skadenza, dawk il-miżuri ġew miżmuma fis-seħħ l-aħħar mir-Regolament tal-Kunsill (KE) Nru 192/2007 (5). Fl-24 ta’ Frar 2012, il-Kummissjoni bdiet reviżjoni ta’ skadenza sussegwenti. Permezz tad-Deċiżjoni ta’ Implimentazzjoni 2013/226/UE (6), il-Kunsill irrifjuta l-proposta tal-Kummissjoni għal Regolament ta’ Implimentazzjoni tal-Kunsill li jżomm fis-seħħ id-dazju kontra d-dumping fuq l-importazzjonijiet ta’ PET li joriġina, inter alia, mill-Indja u, għalhekk, il-miżuri kontra d-dumping skadew.
(3)
Fl-2000, permezz tad-Deċiżjoni 2000/745/KE (7), il-Kummissjoni aċċettat impenji dwar prezzijiet, offruti b’rabta kemm mal-proċedimenti anti-dumping kif ukoll mal-proċedimenti anti-sussidji minn, inter alia, il-kumpaniji Indjani: Pearl Engineering Polymers Limited (“Pearl”) u Reliance Industries Limited (“Reliance”). Fl-2005, permezz tad-Deċiżjoni 2005/697/KE (8), il-Kummissjoni aċċettat impenn mill-kumpanija Indjana South Asean Petrochem Limited li, bħala riżultat ta’ fużjoni, biddlet isimha għal Dhunseri Petrochem & Tea Limited (“Dhunseri”) (9).
B. IRTIRAR TA’ IMPENJI U EMENDAMENT TAR-REGOLAMENT TA’ IMPLIMENTAZZJONI (UE) NRU 461/2013
(4)
Permezz tad-Deċiżjoni ta’ Implimentazzjoni 2014/109/UE (10), il-Kummissjoni rtirat l-aċċettazzjoni tal-impenji offruti mit-tliet kumpaniji Indjani: Dhunseri, Reliance u Pearl. Għaldaqstant, l-Artikolu 1(4) u l-Artikolu 2 tar-Regolament ta’ Implimentazzjoni (UE) Nru 461/2013, flimkien mal-Anness ta’ dak ir-Regolament, għandhom jitħassru. Għaldaqstant, id-dazji kumpensatorji definittivi imposti bl-Artikolu 1(2) tar-Regolament ta’ Implimentazzjoni (UE) Nru 461/2013 għandhom japplikaw għal importazzjonijiet ta’ PET li jiġu prodotti mill-kumpaniji Dhunseri, Reliance u Pearl (kodiċi addizzjonali TARIC A585 għal Dhunseri, kodiċi addizzjonali TARIC A181 għal Reliance u kodiċi addizzjonali TARIC A182 għal Pearl),
ADOTTA DAN IR-REGOLAMENT:
Artikolu 1
1. L-Artikolu 1(4) u l-Artikolu 2 tar-Regolament ta’ Implimentazzjoni (UE) Nru 461/2013 u l-Anness tar-Regolament huma b’dan imħassra.
2. L-Artikolu 1(5) tar-Regolament ta’ Implimentazzjoni (UE) Nru 461/2013 huwa b’dan rinumerat bħala l-Artikolu 1(4).
3. L-Artikolu 3 tar-Regolament ta’ Implimentazzjoni (UE) Nru 461/2013 huwa b’dan rinumerat bħala l-Artikolu 2.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Frar 2014.

Labels: 3
18
1